## Pravilnik o načinu postupanja i uporabi sredstava prisile ovlaštenih carinskih službenika Ministarstva financija Carinske uprave

### NN 104/2010 (1.9.2010.), Pravilnik o načinu postupanja i uporabi sredstava prisile ovlaštenih carinskih službenika Ministarstva financija Carinske uprave

MINISTARSTVO FINANCIJA

2806

Na temelju članaka 18. stavka 5. Zakona o carinskoj službi (»Narodne novine« broj 83/09) donosim

PRAVILNIK

O NAČINU POSTUPANJA I UPORABI SREDSTAVA PRISILE OVLAŠTENIH CARINSKIH SLUŽBENIKA MINISTARSTVA FINANCIJA CARINSKE UPRAVE

1. OPĆE ODREDBE

Članak 1.

Ovim pravilnikom uređuju se način postupanja i uporaba sredstava prisile od strane ovlaštenih carinskih službenika Ministarstva financija Carinske uprave iz članka 18. stavak 2. Zakona o carinskoj službi (»Narodne novine«, broj 83/09) tijekom obavljanja carinskog nadzora i carinskih provjera na carinskom području Republike Hrvatske.

Članak 2.

Izrazi upotrijebljeni u ovom Pravilniku imaju slijedeće značenje:

a) »otpor« je radnja osobe koja se suprotstavlja upozorenju ili zapovjedi ovlaštenog carinskog službenika izdanoj radi osiguranja izvršenja carinskog nadzora i carinske provjere,

b) »aktivan otpor« je radnja osobe koja pruža otpor uporabom oružja, oruđa, drugih predmeta ili tjelesne snage prema ovlaštenom carinskom službeniku, odnosno koja potiče druge osobe na otpor i na taj način onemogućava ovlaštenog carinskog službenika u izvršenju carinskog nadzora i carinske provjere,

c) »pasivan otpor« je radnja osobe koja ne postupi po upozorenju ili zapovjedi ovlaštenog carinskog službenika ili položajem svojeg tijela onemogući izvršenje carinskog nadzora i carinske provjere (legne, klekne, uhvati se za drugu osobu ili neki predmet i sl.),

d) »napad« je svaka izravna primjena sile ili prijetnje kojom neka osoba dovodi u opasnost život i tijelo ovlaštenog carinskog službenika ili druge osobe kako bi spriječila provođenje carinskog nadzora i carinske provjere.

2. SREDSTVA PRISILE

Članak 3.

Sredstva prisile u smislu ovog Pravilnika su tjelesna snaga, sredstva za vezivanje i vatreno oružje.

Članak 4.

Ovlašteni carinski službenik Ministarstva financija Carinske uprave iz članka 18. stavak 2. Zakona o carinskoj službi (u daljnjem tekstu: ovlašteni carinski službenik) ima pravo primijeniti sredstva prisile ukoliko se ni nakon primijenjenih mjera upozorenja i zapovjedi ne može osigurati daljnje provođenje carinskog nadzora i carinske provjere.

Ovlašteni carinski službenik upozorit će osobu kojoj izdaje zapovijed, da će ukoliko ne postupi ili se ogluši na zapovijed, upotrijebiti zakonom propisano sredstvo prisile.

Ovlašteni carinski službenik nije dužan izreći upozorenje prije uporabe sredstava prisile ako bi se time dovelo u pitanje izvršenje službene radnje.

Upotrijebljena sredstva prisile moraju biti razmjerna pruženom otporu, te upotrijebljena uz nanošenje najmanje štetnih posljedica po osobu protiv koje su ta sredstva upotrijebljena.

Članak 5.

Ovlašteni carinski službenik uvijek će upotrijebiti blaže sredstvo prisile, primjereno ozbiljnosti prijetnje, kojim se može osigurati provođenje carinskog nadzora i carinske provjere.

Ovlašteni carinski službenik dužan je prestati s uporabom sredstva prisile čim prestanu razlozi zbog kojih su sredstva prisile upotrijebljena.

Članak 6.

Ovlašteni carinski službenik dužan je pri uporabi sredstava prisile poštivati dostojanstvo osobe prema kojoj se sredstvo prisile upotrebljava.

Ovlašteni carinski službenik bez odgode mora pružiti prvu pomoć i organizirati liječničku pomoć vidljivo ozlijeđenoj osobi prema kojoj su upotrijebljena sredstva prisile.

Ovlašteni carinski službenik će ponuditi organiziranje liječničke pomoći osobi prema kojoj su upotrijebljena sredstva prisile iako nije vidljivo ozlijeđena.

Pružanje liječničke pomoći mora se organizirati i u slučaju kada osoba prema kojoj su upotrijebljena sredstva prisile naknadno zatraži takvu pomoć neovisno o tome je li ranije ponuđenu pomoć odbila.

Članak 7.

Sredstva prisile ne smiju se upotrijebiti prema djeci, bolesnim, starim i iznemoglim osobama, teškim invalidima i ženama u vidljivom stadiju trudnoće.

Iznimno, ovlašteni carinski službenik smije upotrijebiti sredstvo prisile i prema osobama iz stavka 1. ovog članka ako vatrenim oružjem, oruđem ili drugim opasnim predmetima izravno ugrožavaju život i tijelo ovlaštenog carinskog službenika ili druge osobe tijekom provođenja carinskog nadzora i carinske provjere.

3. UPORABA TJELESNE SNAGE

Članak 8.

Ovlašteni carinski službenik može upotrijebiti tjelesnu snagu kao sredstvo prisile ako na drugi način ne može provesti mjere carinskog nadzora i carinske provjere, radi odbijanja napada, radi sprječavanja izvršenja ili pokušaja izvršenja carinskog, trošarinskog ili drugog prekršaja ili kaznenog djela, radi sprječavanja otpora ili bijega osobe sudionika u carinskom postupku, te radi sprječavanja uništenja tragova koji mogu poslužiti kao dokaz.

Uporaba tjelesne snage smatra se primjena zahvata borilačkih vještina ili njima sličnih postupaka kojima se postiže odbijanje napada osobe koja pruža otpor ili onemogućava provođenje carinskog nadzora i carinske provjere uz nanošenje najmanje štetnih posljedica za osobu prema kojoj se postupa.

Ovlašteni carinski službenik dužan je prestati s uporabom tjelesne snage kad prestane napad ili otpor.

4. UPORABA SREDSTAVA ZA VEZIVANJE

Članak 9.

Uporaba sredstava za vezivanje je ograničavanje pokretljivosti tijela vezivanjem ruku, propisanim sredstvima za vezivanje (lisicama) osobi koja tijekom provođenja carinskog nadzora i carinske provjere, pruža otpor, pokušava napasti, pobjeći ili se samoozljediti, odnosno ozlijediti drugu osobu.

Iznimno, ovlašteni carinski službenik radi sprječavanja napada ili samoozljeđivanja može osobu vezati i drugim prikladnim sredstvima (plastični zatezači, remen i slično) kojima se mogu vezivati i noge.

Ovlašteni carinski službenik upotrijebit će sredstva iz stavka 1. ovog članka, na način da sredstvo za vezivanje neće nanijeti nepotrebne tjelesne ozljede vezanoj osobi.

5. VATRENO ORUŽJE

Članak 10.

Ovlašteni carinski službenik nosi i upotrebljava kratko vatreno oružje i streljivo na cjelokupnom carinskom području Republike Hrvatske kada obavlja poslove carinskog nadzora i carinske provjere, sukladno posebnim propisima.

6. IZVIJEŠĆE O UPORABI SREDSTAVA PRISILE

Članak 11.

Ovlašteni carinski službenik koji je upotrijebio sredstva prisile dužan je o tome bez odlaganja usmeno obavijestiti neposredno nadređenog službenika i Carinsku upravu, Središnji ured – Odsjek za operativnu komunikaciju, a u najkraćem roku podnijeti i pisano izviješće.

Pisano izviješće iz stavka 1. ovog članka mora sadržavati: vrijeme i mjesto uporabe sredstava prisile, ime i osobne podatke osobe protiv koje su sredstva prisile upotrijebljena, pravnu osnovu i vrstu upotrijebljenog sredstva prisile, opis događaja, eventualno nastale posljedice, ime i prezime ovlaštenog carinskog službenika koji je sredstvo upotrijebio i podatke o očevicima.

Neposredno nadređeni službenik iz stavka 1. ovog članka po primitku pisanog izvješća dužan je odmah, nakon primitka pisanog izvješća, prikupiti potrebne obavijesti o okolnostima uporabe sredstava prisile te ih zajedno s pisanim izvješćem i mišljenjem dostaviti na ocjenu pročelniku carinarnice u kojoj je službenik raspoređen i pomoćniku ravnatelja nadležne Službe.

Pročelnik carinarnice i pomoćnik ravnatelja nadležne Službe iz stavka 3. ovog članka, dužan je odmah, a najkasnije u roku od 24 sata od primitka pisanog izvješća o događaju, izvijestiti ravnatelja Carinske uprave o opravdanosti uporabe sredstava prisile od strane ovlaštenog carinskog službenika te poduzetim mjerama.

7. PRIJELAZNE I ZAVRŠNE ODREDBE

Članak 12.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/10-01/6

Urbroj: 513-02-1910/1-10-01

Zagreb, 23. kolovoza 2010.

Potpredsjednik
Vlade Republike Hrvatske
ministar financija
Ivan Šuker, v. r.

Pravilnik, NN 104/2010-2806